钦定古今图书集成/明伦汇编/氏族典/第610卷 > 《郑樵通志》 > 奥屯襄
## 钦定古今图书集成/明伦汇编/氏族典/第610卷 > 《郑樵通志》 > 奥屯襄

按《金史奥屯襄传》：“襄本名添寿，上京路人。大定十年，
袭猛安，授崇义军节度副使，召为都水少监，石州刺
史。未几，为平南荡江将军，以功陞寿州防御使，迁河
南路副统军，兼同知归德府事，昌武军节度使。崇庆
改元，为元帅左都监，救西京，至墨谷口，一军尽殪，襄
仅以身免，坐是除名。明年，授上京兵马使。宣宗即位”，
擢辽东路宣抚副使。未几，改速频路节度使，兼同知
上京留守事。二年二月，为元帅右都监，行元帅府事
于北京。五月，改留守兼前职，俄迁宣抚使，兼留守。三
年正月，襄为北京宣差提控完颜习烈所害。未几，习
烈复为其下所杀，诏曲赦北京。